Javni poziv za poslodavce

Ovim putem pozivamo sve kompanije koje posluju u privatnom sektoru na teritoriji opštine Novi Sad, koje se bave sledećim delatnostima: građevinsko-zanatskim radovima (stolari, moleri, viljuškaristi, zavarivači), delatnost u frizerskim i kozmetičkim salonima, usluge pripremanja hrane (poslastičari, pekari i kuvari), poslovno tehnička administracija i knjigovodstvene usluge da se prijave kao zainteresovani pružaoci programa obuka na radnom mestu.

Program obuka na radnom mestu realizuje se u okviru projekta “Local Voices for Improved Inclusion - Lokalni glasovi za bolju inkluziju“, koji sprovode Centar za proizvodnju znanja i veština i Gradska uprava za privredu Grada Novog Sada. Projekat se realizuje u okviru programa “Podrška Evropske unije inkluziji Roma - Osnaživanje lokalnih zajednica za inkluziju Roma“ koji sporovodi Stalna Konferencija gradova i opština (SKGO), a finansira Evropska Unija kroz IPA 2016.

U okviru projekta *“Local Voices for Improved Inclusion - Lokalni glasovi za bolju inkluziju“,* Centar za proizvodnju znanja i veština realizuje aktivnosti podrške Romima, Romkinjama i povratnicima iz zemalja EU u oblasti samozapošljavanja, novih zapošljavanja i udruživanja u kooperative. Pomenutim aktivnostima, pokušaćemo da razbijemo prepreke institucionalnog sistema razvijanjem zajedničkih akcija, pružanjem inovativnih rešenja i izgradnjom međusobnog poverenja ključnih aktera u oblasti zapošljavanja i inkluzije.

O programu obuka na radnom mestu

Obuke na radnom mestu će se odvijati u stvarnom radnom okruženju izabranih kompanija koje će preuzeti ulogu pružaoca obuka za nezaposlene Rome/kinje i povratnike iz zemalja EU, kako bi stekli znanja i veštine potrebne za obavljanje poslova na određenom radnom mestu i za njihov lakši ulazak na tržište rada.

Kompanije koje budu izabrane za pružanje opisanih usluga obuka na radnom mestu u trajanju od minimum 100 radnih sati, imaju pravo na naknadu u iznosu od 230 eura po obuci tj. polazniku obuke. Broj polaznika obuke je ograničen. Kompanije su u obavezi da polaznicima obuka obezbede sva potrebna sredstva za rad, uključujući radni materijal, mentorsku podršku, zaštitnu opremu, a sve u zavisnosti o kojoj vrsti posla se radi, i da osiguraju sve organizaciono-tehničke i bezbednosne uslove tokom trajanja obuke na radnom mestu. Kompanije nisu u obavezi da sa polaznicima sklope ugovore, već je to obaveza Centra za proizvodnju znanja i veština.

Pravo učešća u realizaciji programa sticanja praktičnih znanja može da ostvari poslodavac pod uslovom:

* da pripada privatnom sektoru (udeo privatnog kapitala u vlasničkoj strukturi 100%);
* da izmiruje obaveze po osnovu poreza i doprinosa za obavezno socijalno osiguranje u zakonskim rokovima;
* da u poslednjih šest meseci nije bio evidentiran u registru dužnika prinudne naplate Narodne banke Srbije;
* da ima odgovarajuće kadrovske kapacitete, odnosno: ima zaposlenog mentora (sa punim mesečnim fondom radnih sati) sa najmanje završenom srednjom školom, a u skladu sa nivoom obrazovanja zahtevanim u standardu posla, koji poseduje znanja i veštine u skladu sa zahtevima posla, odnosno ima sertifikate, licence ili potvrde kao dokaz stručnosti u oblastima za koje će biti zadužen i ima najmanje 18 meseca radnog iskustva na istim ili sličnim poslovima za koje lice na obuci stiče praktična znanja i veštine;
* da ima tehničke, prostorne i druge kapacitete za realizaciju programa za sticanje praktičnih znanja, odnosno da radni prostor, tehnička sredstva i oprema po funkcionalnosti odgovaraju zahtevima posla i u skladu su sa radnim mestom za koje lica stiču praktična znanja i veštine;
* da obezbedi sve uslove da se realizacija programa za sticanje praktičnih znanja odvija u skladu sa propisima o bezbednosti i zaštiti na radu, uključujući i zaključivanje ugovora sa polaznicima u skladu sa Zakonom o radu i Zakonom o dohotku građana;
* da se ne nalazi na listi sankcionisanih kompanija na teritoriji EU;
* Da poslodavcu do sada nisu izricane korektivne mere od strane Inspekcije rada ili drugih nadležnih organa zbog kršenja odredbi Zakona o radu i Zakona o zabrani diskriminacije.

Sve detalje oko uslova, potrebne propratne dokumentacije, načinu podnošenja prijave i bodovanju podnetih prijava, možete naći u dokumentu *Kriterijumi za poslodavce*. Forma prijave (Obrazac 1.) je integrisana u pomenuti dokument.

Prijava za program podnosi se Centru za proizvodnju znanja i veština, u jednom primerku na propisanom obrascu koji se može dobiti u prostorijama Centra, Bulevar Jovana Dučića 25 ili preuzeti sa internet stranice Centra za proizvodnju znanja i veština <http://cpzv.org/en/home/>.

Odluka o odobravanju učešća u programu obuka za zanimanja i obuka na radnom mestu biće doneta najkasnije do 25.07.2020. godine.

Centar za proizvodnju znanja i veština i podnosilac prijave najkasnije u roku od 30 dana od dana donošenja odluke o odobravanju učešća u obuci na radnom mestu zaključuje ugovor kojim se uređuju međusobna prava i obaveze.

Za sve dodatne informacije možete nas kontaktirati putem mejla [cpzvns@gmail.com](mailto:cpzvns@gmail.com) ili na broj telefona 060 5650 111.

CPZV Tim